نن دوحه کې دوهم پړاو بین الافغاني مذاکرات پيلیږي ـ مصالحې شورا
د ملي مصالحې عالي شورا وايي، نن به د افغانستان اسلامي جمهوریت مذاکره کوونکی هیئت له طالبانو سره اساسي بحثونه پیل کړي. 
د یادې شورا ویاند فریدون خوځون نن شنبه جنورۍ ۹(مرغومې ۲۰) ویلي چې د حکومت مذاکراتي پلاوی به د وضعیت په درکولو سره په یوه غږ سره مخته لاړ شي. هغه زیاته کړې:"نن به د اسلامي جمهوریت مذاکره کوونکی هیئت له طالبانو سره اساسي بحثونه پیل کړي. د افغانستان وضعیت، سولې ته د خلکو شدیده اړتیا او زموږ په اوږ له بار جنازو د دې هیئت هر غړی ښه درک لري او د دې درک په درلودلو سره په واحد غږ او صف مخ ته ځي. دعا وکړئ چې خدای دې بریالي لري." د افغانستان د اسلامي جمهوریت مذاکراتي پلاوی د تیري چهارشنبې په ورځ له طالب استازو سره د دوهم پړاو مذاکراتو لپاره قطر ته ولاړ. تیره اونۍ د افغانستان د اسلامي جمهوریت مذاکراتي پلاوي مشر معصوم ستانکزي تمه وښودل چې دواړه لوري په یادو مذاکراتو کې یوې نتیجې ته ورسیږي. نوموړي زیاته کړې چې هغوی[د افغانستان اسلامي جمهویت پلاوي] د افغان حکومت له رهبرۍ، د ملي مصالحې عالي شورا، ولسي جرګې او ټولنې له نورو غړو سره سلا مشورې کړي دي. پر همدې مهال د افغانستان د بهرنیو چارو وزارت وايي د دوهم پړاو مذاکراتو بریالي کېدو لپاره یې هڅې زیاتې کړي دي. د دغه وزارت ویاند ګران هیواد نن شنبه ویلي چې د بهرنیو چارو وزیر محمد حنیف اتمر د یادو مذاکراتو د بریالیتوب لپاره د سیمې او نړۍ د ملاتړ جلبولو لپاره تماسونه زیات کړي او د شيږو هیوادونو د بهرنیو چارو له وزیرانو سره یې خبرې کړي دي. داسې ویل کیږي چې د دوهم پړاو مذاکراتو د اجنډا یوه لویه برخه به په افغانستان کې د اوربند ټینګېدو په اړه وي. د افغان سولې په چارو کې د امریکا د بهرنیو چارو وزارت ځانګړي استازي زلمي خلیلزاد روانه اونۍ په کابل کې د ملي مصالحې عالي شورا له مشر ډاکتر عبدالله عبدالله سره لیدنه کې ویلي و چې له رامنځته شوي فرصت نه باید د جګړې پای ته رسېدو او سولې ټینګېدو لپاره زیاته ګټه واخیستل شي. هغه همدارنګه په افغانستان کې د تاوتریخوالي زیاتوالی د نه منلو وړ بللی او پر کمولو یې ټينګار کړی و.